2018 సుంజువాన్ దాడి

2018 ఫిబ్రవరి 10 తెల్లవారుజామున, జైష్-ఎ-మహ్మద్ ఉగ్రవాదులు జమ్మూ కాశ్మీరు‌ రాష్ట్రం, జమ్మూలోని సుంజువాన్‌లో ఉన్న భారత సైనిక శిబిరంపై దాడి చేశారు. ఆరుగురు సైనికులు, ముగ్గురు దాడిదారులు, ఒక పౌరుడు ఈ దాడిలో మరణించారు. 14 మంది సైనికులు, ఐదుగురు మహిళలు, పిల్లల సహా 20 మంది గాయపడ్డారు. ముఖ్యంగా, ఈ దాడి 2001 భారత పార్లమెంటు దాడిలో దోషిగా తేలిన అఫ్జల్ గురు  వర్ధంతి సందర్భంగా జరిగింది. 2016 ఉరీ దాడి తర్వాత ఈ దాడిని అత్యంత దారుణంగా అభివర్ణించారు. భారత సైన్యం దాడికి సూత్రధారిగా అభివర్ణించిన వ్యక్తి, జైషే మహ్మద్ కమాండర్ ముఫ్తీ వకాస్ 5 మార్చి 2018న దక్షిణ కాశ్మీర్‌లోని అవంతిపూర్‌లో జరిగిన ఆర్మీ ఆపరేషన్‌లో మరణించాడు.

 దాడి 
శనివారం 10 ఫిబ్రవరి 2018 తెల్లవారుజామున, దాదాపు 4:10 am IST సమయంలో, సైనిక సిబ్బందితో పాటు వారి కుటుంబాలు కూడా ఉండే 36వ బ్రిగేడ్ క్యాంపుపై ముగ్గురు సాయుధ ఉగ్రవాదులు దాడి చేశారు. దాడి చేసిన వారి వద్ద AK-47 రైఫిళ్ళు, గ్రెనేడ్లు ఉన్నాయి. వారు ఇళ్ళలోకి ప్రవేశించి కాల్పులు జరపగా, నలుగురు సైనికులు మరణించారు, మహిళలు, పిల్లలతో సహా కనీసం తొమ్మిది మంది గాయపడ్డారు.

ఉగ్రవాదులను ఆ నివాస సముదాయంలోనే ఒక మూలకు తరిమారు. ప్రత్యేక బలగాలను మోహరించారు. 24 గంటలకు పైగా సాగిన యుద్ధంలో చివరికి ఉగ్రవాదులందరూ హతమయ్యారు. 150 భవనాలతో కూడిన సైనిక శిబిరాన్ని  తొలగించారు. తదనంతరం, దాడిలో పాల్గొన్న మిగతా ఉగ్రవాదులను తుదముట్టించడానికి ఫ్లషింగ్ కార్యకలాపాలు జరిగాయి.

జమ్మూ కాశ్మీరు లైట్ పదాతిదళంలోని 1వ బెటాలియన్‌లో పనిచేస్తున్న ఐదుగురు సైనికులు ఈ దాడిలో మరణించారు: సుబే. మదన్ లాల్ చౌదరి, సుబే. మహ్మద్ అష్రఫ్ మీర్, హవ్. హబీబుల్లా ఖురాషి, Nk. మంజూర్ అహ్మద్, L/Nk. మహ్మద్ ఇక్బాల్. L/Nk. మహ్మద్ ఇక్బాల్ తండ్రి -సాధారణ పౌరుడు - కూడా మరణించాడు. వారిలో నలుగురు కాశ్మీరీ ముస్లింలు. దాడి చేసిన వారిని కరీ ముస్తాక్, మహ్మద్ ఖలీద్ ఖాన్, మహ్మద్ ఆదిల్‌గా గుర్తించారు, వీరంతా పాకిస్తాన్ జాతీయులు.

జమ్మూలో నివసిస్తున్న కొందరు అక్రమ రోహింగ్యాలు ఈ ఉగ్రవాదులకు లాజిస్టికల్ సహాయం అందించి ఉండవచ్చని కూడా నివేదికలు ఉన్నాయి.

 అనంతర పరిణామాలు 
జమ్మూ యూనివర్సిటీకి ఆరు కిలోమీటర్ల దూరంలో ఈ దాడి జరిగింది. దాడి తర్వాత ఈ ప్రాంతంలోని పాఠశాలలను మూసివేసారు. మొత్తం ప్రాంతంలో హై అలర్ట్ ప్రకటించారు. దాడి అనంతరం జమ్మూకాశ్మీర్‌ శాసనసభలో పాకిస్థాన్‌కు వ్యతిరేకంగా నినాదాలు చేశారు. జమ్మూలో స్థానికులు పాకిస్థాన్‌కు వ్యతిరేకంగా నినాదాలు చేశారు.

ఈ దాడిలో నజీర్ అహ్మద్ అనే సైనికుడి భార్యకు - ఆమె గర్భవతి - వీపులో తుపాకీ గుండు దిగబడింది. ఆమెను మిలటరీ ఆసుపత్రికి తరలించగా, వెంటనే ఆమె బిడ్డకు జన్మనిచ్చింది.

భారత రక్షణ మంత్రి నిర్మలా సీతారామన్ గాయపడిన బాధితులను పరామర్శించింది. ఈ దాడికి ఆమె పాకిస్థాన్‌ను నిందించింది. "దుర్మార్గానికి" "పాకిస్తాన్ చెల్లిస్తుంది" అని చెప్పింది.    మరుసటి రోజు పాకిస్తాన్ ప్రతిస్పందిస్తూ ఆ ఆరోపణలను తిరస్కరించింది. భారతదేశం "యుద్ధ హిస్టీరియా" సృష్టిస్తోందని ఆరోపించింది. అమెరికా నేషనల్ ఇంటెలిజెన్స్ డైరెక్టర్ డాన్ కోట్స్ సెనేట్ సెలెక్ట్ కమిటీకి ఇచ్చిన వాంగ్మూలంలో, పాకిస్తాన్ మద్దతు ఉన్న ఉగ్రవాద గ్రూపులు భారతదేశంలో దాడులను ఇంకా కొనసాగిస్తాయని చెప్పాడు. ఆర్థిక, దేశీయ భద్రతా రంగాలలో భారతదేశంతో పోలిస్తే తమ పరిస్థితి "క్షీణిస్తూ ఉండడం" వలన పాకిస్తాన్‌ను అమెరికా లక్ష్యాలకు విరుద్ధంగా నడిపించిందని అతను అన్నాడు.

వివాదాస్పద భారత పార్లమెంటేరియన్ అసదుద్దీన్ ఒవైసీ దాడిలో మరణించిన ఏడుగురిలో ఐదుగురు కాశ్మీరీ ముస్లింలు ఉన్నారనే వాస్తవాన్ని హైలైట్ చేశాడు. సైన్యం చేసిన త్యాగాలకు అతను ‘మత కోణం’ ఇస్తున్నాడంటూ బీజేపీ బదులిచ్చింది. భారతీయ సైన్యం మతానికి అతీతమైనదనీ, "అమరవీరులకు మతాన్ని పులమకూడదనీ" అది చెప్పింది.

మరణించిన సైనికుల స్వస్థలాలైన అనంతనాగ్‌లోని కేవా గ్రామం, ట్రాల్‌లోని రెషిపోరా, కుప్వారా వంటి వారి చోట్ల వారి మరణాలకు సంతాపం తెలిపేందుకు వేలాది మంది స్థానికులు గుమిగూడారు. గౌరవ వందనం ఇచ్చేందుకు సైనికులు కూడా హాజరయ్యారు.

 ఇవి కూడా చూడండి 

 జమ్మూ కాశ్మీర్‌లో ఉగ్రవాదం

 మూలాలు 

వర్గం:జమ్మూ కాశ్మీరులో ఉగ్రవాదుల దాడులు
వర్గం:Coordinates on Wikidata